Zeci de copii din Baia Mare au participat la o cursă cu obstacole unde miza nu a fost să ajungă primii
Competițiile nu sunt doar despre a ocupa un loc pe podium, ci și despre echipă. Asta au învățat zeci de copii care au participat la o cursă cu obstacole unde miza nu a fost să ajungă primii.
Important era să parcurgă toți traseul și să întindă o mână de ajutor celor care dădeau de greu.
Odată depășite piedicile, puștii au pornit în căutare de comori, adică mărțișoare ascunse de organizatori.
Hotărați și dornici să ducă la bun sfârșit provocarea, așa au pornit copiii pe traseul cu obstacole pregătit la Muzeul Satului din Baia Mare.
Preț de o oră, s-au cățărat pe frânghii, și-au testat echilibrul pe baloți de paie și au mers târâș. Pentru a ajunge însă la final, puștii au fost nevoiți să învețe să lucreze în echipă. Și, odată depășite piedicile, toți s-au pus pe căutat mărțișoare.
Fetițe: "Am găsit mărțișoare și am făcut un traseu cu obstacole. Mie mi-a plăcut să urc pe frânghie, iar mie cel mai mult mi-a plăcut să găsesc mărțișoare. Eu am găsit trei mărțișoare".
Părinții i-au încurajat de pe margine, însă unii nu au răbdat și au intrat în joc.
Mamă: "Felul acesta de evenimente mi se par foarte active și foarte potrivite pentru familie mai ales, pentru copil și părinți și aduc foarte multă energie. Este foarte important pentru ei să-și dezvolte și partea de motricitate".
Remus Diaconu, președinte Asociația "Energia mișcării": "N-a fost nimeni supărat deoarece așa este frumos să fie între oameni, să se ajute, iar copiii asta au învățat. Încercam să-i scoatem cât mai mult în aer liber și să-i provocăm să conștientizeze că pot să facă o grămadă de lucruri frumoase."
A fost a treia ediție a acestui eveniment, iar organizatorii nu vor să se oprească aici.